Na temelju članka 4. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge («Narodne novine» broj 26/15 i 37/21), članka 7. Pravilnika o financiranju udruga iz proračuna Općine Antunovac («Službeni glasnik Općine Antunovac» broj 13/15) i članka 45. Statuta Općine Antunovac («Službeni glasnik Općine Antunovac» broj 2/13, 3/18, 7/19, 3/20, 2/21 i 7/21), Općinski načelnik Općine Antunovac dana, 08. siječnja 2025. godine, donosi

**ODLUKU**

**o načinu raspodjele** **sredstava iz proračuna Općine Antunovac namijenjenih financiranju programa i projekata koje provode udruge u 2025. godini**

Članak 1.

 Ovom Odlukom utvrđuje se način raspodjele sredstava namijenjenih financiranju programa i projekata koje provode udruge u 2025. godini iz raspoloživih sredstava Općine Antunovac, u ukupnom iznosu od 81.610,00 EUR (slovima: osamdeset jedna tisuća šesto deset eura). Sredstva su predviđena Proračunom za 2025. godinu u kategorijama:

 - Javne potpore u športu (Program 1005, Aktivnost 100001, Pozicija R201),

 - Javne potpore u kulturi (Program 1006, Aktivnost 100001, Pozicija R202),

 - Javne potpore udrugama mladih (Program 1008, Aktivnost 100002, Pozicija R203),

 - Javne potpore vjerskim zajednicama (Program 1010, Aktivnost 100001, Pozicija R204),

- Javne potpore udrugama za razvoj civilnog društva (Program 1017, Aktivnost 100001, Pozicija R205).

Članak 2.

 Sredstva navedena u članku 1. raspodijeliti će se na temelju Natječaja za prijavu projekata i institucionalnu podršku udrugama za 2025. godinu iz proračuna Općine Antunovac (u daljnjem tekstu: Natječaj) u skladu s dokumentacijom za provedbu javnog poziva koja je sastavni dio ove Odluke.

Članak 3.

 Dokumentacija za provedbu Natječaja iz članka 2. ove Odluke obuhvaća:

 1. tekst Natječaja,

 2. upute za prijavitelje,

 3. obrasce za prijavu programa ili projekta,

 4. obrazac za procjenu kvalitete/vrijednosti programa i

 5. obrasce za provedbu programa i izvještavanje.

 Obrasci za prijavu iz stavka 1. ove točke su:

 3.1. Obrazac opisa programa ili projekta

 3.2. Obrazac proračuna programa ili projekta

 3.3. Obrazac izjave o nepostojanju dvostrukog financiranja

 3.4. Obrazac izjave o partnerstvu

 3.5. Obrazac životopisa

 3.6. Popis priloga koje je potrebno priložiti uz prijavu.

 Obrasci za provedbu programa i izvještavanje iz stavka 1. ovog članka su:

 5.1. Obrazac ugovora o financiranju programa ili projekta

 5.2. Obrazac opisnog izvještaja provedbe programa ili projekta

 5.3. Obrazac financijskog izvještaja provedbe programa ili projekta.

Članak 4.

Tekst Natječaja će se objaviti na internetskoj stranici Općine Antunovac [www.opcina-antunovac.hr](http://www.opcina-antunovac.hr) i na oglasnim pločama u vlasništvu Općine Antunovac.

Na Internet stranici Općine, uz tekst javnog natječaja ili javnog poziva, objavit će se i cjelokupna natječajna dokumentacija, koja će biti dostupna za preuzimanje i u Jedinstvenom upravnom odjelu Općine Antunovac.

Članak 5.

Općina Antunovac će putem Jedinstvenog upravnog odjela osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svog djelokruga.

Članak 6.

Za provođenje postupaka javnih natječaja Općinski načelnik imenuje Povjerenstvo za provjeru ispunjavanja propisanih uvjeta natječaja i ocjenjivanje prijava (u daljnjem tekstu: Povjerenstvo).

Povjerenstvo provodi postupak provjere ispunjenja propisanih uvjeta natječaja, ocjenjuje prijave i predlaže odluke o odobravanju/neodobravanju financijskih sredstva za programe i projekte.

Članak 7.

Konačnu odluku o odobravaju financijska sredstva donosi Općinski načelnik.

Sa svim udrugama kojima su odobrena financijska sredstva Općina Antunovac će potpisati ugovor.

Ugovorom će se definirati prava i obveze korisnika sredstava, iznos sredstava i namjena, sredstva te rokovi provedbe i izvještavanja.

Članak 8.

 Ova Odluka stupa na snagu danom donošenja i objavit će se u «Službenom glasniku Općine Antunovac», na internetskoj stranici Općine Antunovac i oglasnim pločama.

KLASA: 230-01/24-01/11

URBROJ: 2158-8-01-25-2

U Antunovcu, 08. siječnja 2025. godine

OPĆINSKI NAČELNIK

Davor Tubanjski, bacc. ing. agr.